Dôvodová  správa

Všeobecná časť

Návrh zákona, ktorým sa mení a dopĺňa zákon č. 544/2002 Z. z. o Horskej záchrannej službe v znení zákona č. 515/2003 Z. z. a zákon č. 129/2002 Z. z. o integrovanom záchrannom systéme v znení zákona č. 579/2004 Z. z., sa predkladá podľa plánu legislatívnych úloh vlády na rok 2005.
Doteraz platný zákon upravujúci postavenie a činnosť Horskej záchrannej služby ako príspevkovej organizácie štátu, ako aj práva a povinnosti právnických osôb a fyzických osôb v súvislosti s horskou záchranou je koncepčne správny, v praxi sa v podstate osvedčuje, a teda možno konštatovať, že výrazným spôsobom prispel ku skvalitneniu záchrannej činnosti v horských oblastiach Slovenskej republiky.
Napriek uvedenej skutočnosti poznatky a skúsenosti z uplatňovania zákona odôvodňujú prijatie čiastkovej novely, v ktorej sa spresní úprava niektorých jestvujúcich právnych inštitútov a taktiež sa pôvodný zákon doplní o niektoré nevyhnutné nové úpravy, a to v záujme zvýšenia bezpečnosti osôb, ochrany ich života a zdravia a ďalšieho zlepšenia záchrannej činnosti.
Predmetom navrhovanej zákonnej úpravy je predovšetkým
•	vymedzenie ťažiskového pojmu záchranná činnosť, čo má vplyv na správnu interpretáciu jednotlivých ustanovení zákona,
•	spresnenie práv a povinností prevádzkovateľov lyžiarskych tratí a prevádzkovateľov vlekov,
•	komplexná úprava problematiky odbornej spôsobilosti a zdravotnej spôsobilosti na výkon záchrannej činnosti, pretože jej reglementácia v zákone o telesnej kultúre na účely horskej záchrany nie je vhodná,
•	vykonanie nevyhnutnej zmeny v zákone o integrovanom záchrannom systéme zaradením Horskej záchrannej služby medzi základné zložky integrovaného záchranného systému vzhľadom na predmet jej činnosti. 
Návrh zákona nemá negatívny finančný dopad na štátny rozpočet, rozpočty obcí a vyšších územných celkov. Naopak, úpravou § 11 ods. 2 písm. e) zákona, teda úpravou spôsobu úhrady nákladov spojených s výkonom záchrannej činnosti alebo s pátraním po nezvestnej osobe možno očakávať nárast príjmov Horskej záchrannej služby ročne v sume približne 7 mil. Sk, ktoré sa použijú na doplnenie početného stavu osôb vykonávajúcich záchrannú činnosť. 
Návrh zákona je v súlade s Ústavou Slovenskej republiky a jej zákonmi, ako aj s medzinárodnými zmluvami, ktorými je Slovenská republika viazaná. Navrhovaná právna úprava je porovnateľná s právnou úpravou štátov Európskej únie.
Vzhľadom na obsah doložky zlučiteľnosti nie je potrebná tabuľka zhody. 

Doložka zlučiteľnosti
návrhu zákona
s právom Európskych spoločenstiev a právom Európskej únie

1.   Navrhovateľ právneho predpisu:
Vláda Slovenskej republiky 

2.   Názov návrhu právneho predpisu:
Zákon, ktorým sa mení a dopĺňa zákon č. 544/2002 Z. z. o Horskej záchrannej službe v znení zákona č. 515/2003 Z. z. a zákon č. 129/2002 Z. z. o integrovanom záchrannom systéme v znení zákona č. 579/2004 Z. z.

3.    Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia predmetu návrhu právneho predpisu z pohľadu Zmluvy o pristúpení Slovenskej republiky k Európskej únii a plánu legislatívnych úloh vlády Slovenskej republiky: Zo Zmluvy o pristúpení Slovenskej republiky k Európskej únii vyplývajú pre Slovenskú republiku aj záväzky v oblasti vzájomného uznávania odborných kvalifikácií (príloha II k aktu o podmienkach pristúpenia a protokoly, bod 2 sloboda pohybu osôb, časť C) vzájomné uznávanie odborných kvalifikácií); v súlade so záväzkami Slovenskej republiky v tejto oblasti návrh zákona utvára právny rámec na uznávanie odborných kvalifikácií. Návrh zákona je uvedený v Pláne legislatívnych úloh vlády Slovenskej republiky na rok 2005. 

4.   Problematika návrhu právneho predpisu: 
a) je upravená v práve Európskych spoločenstiev; ide o rozhodnutia Európskeho súdneho dvora v oblasti uznávania odbornej spôsobilosti na výkon regulovaného povolania získanej v inom členskom štáte Európskej únie alebo zmluvnom štáte Dohody o Európskom hospodárskom priestore; rozhodnutia Európskeho súdneho dvora sú jedným zo sekundárnych prameňov práva Európskych spoločenstiev. 

5.   Stupeň zlučiteľnosti návrhu právneho predpisu s právom Európskej únie:
a) úplná

6.   Gestor:
Bezpredmetné

7.  Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie:
Nezúčastnili sa.

Osobitná časť

	K čl. I
	K bodu 1:
	Spresňuje sa predmet úpravy tak, aby bolo jednoznačné, že zákon sa vzťahuje na všetkých prevádzkovateľov lyžiarskych tratí a zariadení určených na osobnú lanovú dopravu, teda nielen takých, ktorí vykonávajú činnosť v horských oblastiach.

	K bodu 2:
	Vymedzujú sa pojmové znaky záchrannej činnosti horskej služby, čo má význam z hľadiska presného určenia základnej úlohy horskej služby a interpretácie ďalších ustanovení zákona. Záchrannú činnosť ako špecifickú činnosť v horskom teréne môžu vykonávať len osoby s odbornou a zdravotnou spôsobilosťou. 

	K bodom 3 a 4:
	Spresňujú sa názvy horských oblastí, v ktorých horská služba vykonáva pôsobnosť. Babia hora a Pilsko sú súčasťou jedného orografického celku Stredné Beskydy.

K bodu 5:
Navrhovanou úpravou sa umožní horskej službe zabezpečovať odbornú spôsobilosť na výkon záchrannej činnosti nielen svojich zamestnancov, ale aj iných osôb, napr. členov združení občanov, ktorých predmetom činnosti je horská záchrana.

K bodu 6:
Utvára sa právny rámec na uznávanie odbornej spôsobilosti na záchrannú činnosť občanov členských štátov Európskej únie, Nórska, Lichtenštajnska, Islandu a Švajčiarska. 

K bodu 7:
Oprávnenia zamestnanca horskej služby sa rozširujú v nadväznosti na úlohy horskej služby, ktoré plní podľa § 4 zákona.

K bodu 8:
Spresňujú sa oprávnenia zamestnanca horskej služby tak, že môže bezplatne a prednostne používať zariadenia určené na osobnú lanovú dopravu len pri výkone záchrannej činnosti. 

K bodu 9: 
Nová úprava práv a povinností prevádzkovateľa lyžiarskej trate a prevádzkovateľa zariadenia určeného na osobnú lanovú dopravu reaguje na poznatky z praxe. Predovšetkým sa má umožniť prevádzkovateľovi lyžiarskej trate v záujme bezpečnosti osôb zabrániť na lyžiarskej trati činnosti, ktorá je v rozpore s pravidlami správania sa na lyžiarskej trati. 

K bodom 10 a 11:
Ide o nevyhnutné úpravy súvisiace s novým znením § 8 zákona.

K bodu 12:
Osobe, ktorá sa nachádza v horskej oblasti, sa rozširuje povinnosť uhradiť horskej službe náklady na záchrannú činnosť alebo pátranie, ktoré sa jej týkajú, a to bez ohľadu na skutočnosť, či postihnutá osoba porušila povinnosti ustanovené v § 11 ods. 2 zákona. Navrhovaným riešením sa najmä podstatne zlepší vymožiteľnosť nákladov na záchrannú činnosť odstránením komplikovaného dokazovania porušenia práva postihnutou osobou, posilní sa vlastný príjem horskej služby, čím sa utvoria vhodnejšie podmienky zamestnanosti v tejto príspevkovej organizácii štátu (súčasný stav je 72 % predpokladaného počtu zamestnancov), čo bude mať vplyv na skvalitnenie záchrannej činnosti a taktiež sa utvorí primeraný tlak na návštevníkov hôr uzatvárať úrazové poistenie. Takáto úprava sa uplatňuje takmer vo všetkých alpských krajinách.

K bodu 13:
Komplexne sa upravuje problematika odbornej spôsobilosti a zdravotnej spôsobilosti na výkon záchrannej činnosti priamo v tomto zákone; osobitný predpis, ktorým je zákon o telesnej kultúre, sa na získanie odbornej spôsobilosti na záchrannú činnosť v horských oblastiach ako nevhodný už nepoužije.
Definuje sa pojem odbornej spôsobilosti, spôsob jej získania, ustanovuje sa povinnosť odborne spôsobilej osobe zúčastňovať sa pravidelného školenia a preskúšania pod sankciou straty odbornej spôsobilosti a upravuje sa spôsob preukazovania zdravotnej spôsobilosti na záchrannú činnosť. 
Kogentné splnomocňovacie ustanovenie ukladá ministerstvu vnútra vydať vykonávací predpis o obsahu a rozsahu špecializovanej prípravy, skúšky, školenia a preskúšania na jednotlivé druhy záchranných činností.

K bodu 14:
Zákon ukladá právnickým osobám a fyzickým osobám viaceré povinnosti, ktorých porušenie zakladá ich zodpovednosť za priestupky alebo iné správne delikty. Dozor nad dodržiavaním týchto zákonných povinností sa zveruje obvodnému úradu. 

K bodom 15 a 16:
Skutkové podstaty priestupkov a iných správnych deliktov sa upravujú vzhľadom na zmeny vykonané v príslušných ustanoveniach zákona.

K bodu 17:
Prechodné ustanovenia zabezpečia uznanie dokladu o odbornej spôsobilosti na výkon záchrannej činnosti získaného podľa zákona o telesnej kultúre aj po nadobudnutí účinnosti tohto zákona; povinnosť školenia a preskúšania odbornej spôsobilosti sa vzťahuje aj na tieto osoby. 

K čl. II
V súvislosti s novelou zákona o Horskej záchrannej službe je potrebné vykonať aj zmenu v zákone o integrovanom záchrannom systéme. Horská služba s ohľadom na význam svojej činnosti sa zaraďuje medzi základné zložky integrovaného záchranného systému.

K čl. III
Navrhuje sa, aby zákon nadobudol účinnosť 1. septembra 2005 s výnimkou čl. I bodu 12, ktorý má nadobudnúť účinnosť počnúc rokom 2006 v nadväznosti na nový ucelený rozpočtový rok.